CELEX: 62020TN0520
Language: sk
Date: 2020-08-08 00:00:00
Title: Vec T-520/20: Žaloba podaná 8. augusta 2020 – Bonicelli/Entreprise commune Fusion for Energy

5.10.2020   
            
            
               SK
            
            
               Úradný vestník Európskej únie
            
            
               C 329/24
            
         
      Žaloba podaná 8. augusta 2020 – Bonicelli/Entreprise commune Fusion for Energy
      (Vec T-520/20)
      (2020/C 329/44)
      Jazyk konania: francúzština
      
         Účastníci konania
      
      
         Žalobca: Tullio Bonicelli (Badalona, Španielsko) (v zastúpení: N. Lhoëst, advokát)
      
         Žalovaný: Európsky spoločný podnik pre ITER a rozvoj energie jadrovej syntézy
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Fusion for Energy z 24. októbra 2019, uverejnené v ten istý deň, obsahujúce zoznam členov personálu povýšených v rámci povyšovania v roku 2019, v ktorom nie je uvedené meno pána Bonicelliho,
               
            
                  —
               
               
                  v medziach, v ktorých je to potrebné, zrušil rozhodnutie Fusion for Energy z 8. mája 2020, ktorým bola zamietnutá sťažnosť pána Bonicelliho proti zoznamu členov personálu povýšených v rámci povyšovania v roku 2019 podaná 22. januára 2020,
               
            
                  —
               
               
                  uložil Fusion for Energy povinnosť nahradiť všetky trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza päť žalobných dôvodov.
      
                  1.
               
               
                  Prvý žalobný dôvod je založený na zneužití právomoci a porušení zásady riadnej správy vecí verejných. Žalobca sa v tejto súvislosti odvoláva na systematické odmietanie žalovaného povyšovať úradníkov do platovej triedy AD 14 a domnieva sa, že toto odmietanie ďaleko prekračuje mieru voľného uváženia, ktorou disponuje menovací orgán (ďalej len „MO“) v rámci povyšovania.
               
            
                  2.
               
               
                  Druhý žalobný dôvod je založený na porušení článku 45 Služobného poriadku úradníkov Európskej únie (ďalej len „služobný poriadok“) a zjavne nesprávnom posúdení. Žalobca tvrdí, že žalovaný nepreukázal, že vykonal hodnotenie zásluh žalobcu a porovnanie jeho zásluh so zásluhami iných úradníkov, zaradených do platovej triedy AD 13.
               
            
                  3.
               
               
                  Tretí žalobný dôvod je založený na diskriminácii žalobcu, ktorý vo svojom postavení vedúceho oddelenia nemá prospech z ustanovení článku 30 ods. 8 a 9 prílohy XIII služobného poriadku, a ktorý navyše obeťou odmietania žalovaného povyšovať úradníkov do platovej triedy 14. Niektorí úradníci, ktorí sú zaradení do tej istej platovej triedy, ale nie sú vedúcimi oddelenia, teda môžu dostávať väčšiu odmenu.
               
            
                  4.
               
               
                  Štvrtý žalobný dôvod je založený na porušení zásady práva na služobný postup. Žalobca v tejto súvislosti uvádza svoje vynikajúce hodnotiace správy, konzistentnosť v trvaní jeho zásluh, úroveň úloh, ktoré vykonáva, používanie viacerých jazykov v rámci jeho práce, obdobie jeho služby, návrh jeho priameho nadriadeného povýšiť ho v rámci povyšovania v roku 2019 a odporúčanie spoločného výboru pre povýšenia v rovnakom zmysle.
               
            
                  5.
               
               
                  Piaty žalobný dôvod je založený na nedostatku odôvodnenia. Žalobca sa domnieva predovšetkým, že v odôvodnení, na základe ktorého MO zamietol jeho sťažnosť, nie sú uvedené informácie špecifické pre jeho prípad, čo je ekvivalentné s úplnou neexistenciou odôvodnenia.